2002/661/EY: Komission päätös, tehty 20 päivänä elokuuta 2002, tiettyjen Intiasta peräisin olevien magneettilevyjen (3,5 tuuman levykkeet) tuontia koskevan polkumyynnin vastaisen menettelyn ja tukien vastaisen menettelyn päättämisestä (tiedoksiannettu numerolla K(2002) 3082)



Virallinen lehti nro L 224 , 21/08/2002 s. 0059 - 0060



Komission päätös, tehty 20 päivänä elokuuta 2002, tiettyjen Intiasta peräisin olevien magneettilevyjen (3,5 tuuman levykkeet) tuontia koskevan polkumyynnin vastaisen menettelyn ja tukien vastaisen menettelyn päättämisestä (tiedoksiannettu numerolla K(2002) 3082) (2002/661/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 2238/2000(2), ja erityisesti sen 9 artiklan, ottaa huomioon muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 6 päivänä lokakuuta 1997 annetun neuvoston asetuksen (EY) N:o 2026/97(3) ja erityisesti sen 14 artiklan, on kuullut neuvoa-antavaa komiteaa asiasta, sekä katsoo seuraavaa: A. MENETTELY (1) Komissio vastaanotti 29 päivänä lokakuuta 2001 kaksi valitusta, joissa väitettiin, että tiettyjen Intiasta peräisin olevien magneettilevyjen (3,5 tuuman levykkeet) tuonnissa esiintyy vahingollista polkumyyntiä ja vahingollisia tukia. (2) Molempien valitusten tekijä oli eurooppalaisia levykevalmistajia edustava Committee of European Diskette Manufacturers (Diskma), jäljempänä "valituksen tekijä", sellaisten yhteisön tuottajien puolesta, joiden tuotanto muodostaa pääosan tiettyjen magneettilevyjen (3,5 tuuman levykkeet) yhteisön koko tuotannosta. (3) Valituksiin sisältynyt alustava näyttö polkumyynnistä ja tuista sekä niistä aiheutuvasta merkittävästä vahingosta katsottiin riittäväksi oikeuttamaan sekä polkumyynnin että tukien vastaisen menettelyn aloittamisen. (4) Neuvoa-antavan komitean kuulemisen jälkeen komissio aloitti Euroopan yhteisöjen virallisessa lehdessä 13 päivänä joulukuuta 2001 julkaistulla kahdella erillisellä ilmoituksella(4) Intiasta peräisin olevien CN-koodiin ex 8523 20 90 luokiteltavien tiettyjen magneettilevyjen (3,5 tuuman levykkeet) yhteisöön suuntautuvaa tuontia koskevan polkumyynnin vastaisen menettelyn ja tukien vastaisen menettelyn. (5) Komissio ilmoitti virallisesti menettelyn aloittamisesta yhteisön tuottajille, vientiä harjoittaville tuottajille, tuojille, käyttäjille ja tavarantoimittajille, joita asian tiedettiin koskevan, sekä viejämaan edustajille ja valituksen tekijälle. Asianomaisille osapuolille annettiin tilaisuus esittää kantansa kirjallisesti ja pyytää saada tulla kuulluiksi menettelyn aloittamista koskevassa ilmoituksessa asetetussa määräajassa. B. VALITUSTEN PERUUTTAMINEN JA MENETTELYJEN PÄÄTTÄMINEN (6) Diskma peruutti 25 päivänä kesäkuuta 2002 päivätyllä komissiolle osoitetulla kirjeellä virallisesti polkumyyntiä koskevan valituksensa ja tukien vastaisen valituksensa, jotka koskivat Intiasta peräisin olevien magneettilevyjen (3,5 tuuman levykkeet) tuontia. (7) Asetuksen (EY) N:o 384/96 9 artiklan 1 kohdassa ja asetuksen (EY) N:o 2026/97 14 artiklan 1 kohdassa säädetään, että jos valituksen tekijä peruuttaa valituksensa, menettely on päätettävä, paitsi jos päättäminen ei ole yhteisön edun mukaista. (8) Komissio katsoi, että asianomaiset menettelyt olisi päätettävä, koska tutkimuksessa ei ollut ilmennyt seikkoja, joiden perusteella päättämistä ei voitaisi pitää yhteisön edun mukaisena. Asianomaisille osapuolille ilmoitettiin asiasta ja niille annettiin mahdollisuus esittää huomautuksensa. Komissio ei vastaanottanut mitään huomautuksia, joiden mukaan menettelyn päättäminen ei olisi yhteisön edun mukaista. (9) Komissio päättelee tämän vuoksi, että Intiasta peräisin olevien magneettilevyjen (3,5 tuuman levykkeet) yhteisöön tuontia koskevat polkumyynnin ja tukien vastaiset menettelyt olisi päätettävä ottamatta käyttöön toimenpiteitä, ON PÄÄTTÄNYT SEURAAVAA: Ainoa artikla Päätetään Intiasta peräisin olevien magneettilevyjen (3,5 tuuman levykkeet), jotka luokitellaan tällä hetkellä CN-koodiin ex 8523 20 90 , yhteisöön tuontia koskevat polkumyynnin ja tukien vastaiset menettelyt. Tehty Brysselissä 20 päivänä elokuuta 2002. Komission puolesta Pascal Lamy Komission jäsen (1) EYVL L 56, 6.3.1996, s. 1. (2) EYVL L 257, 11.10.2000, s. 2. (3) EYVL L 288, 21.10.1997, s. 1. (4) EYVL C 354, 13.12.2001, s. 3 ja 6.